Skuffet landstræner: Vi tabte til Norge i vores hoveder - sn.dk - Sport
Klavs Bruun Jørgensen måtte se sit hold tabe med 19-22 til Norge i mellemrunden ved VM.
Artiklen: Skuffet landstræner: Vi tabte til Norge i vores hoveder
Skuffet landstræner: Vi tabte til Norge i vores hoveder
Klavs Bruun Jørgensen mener, at det danske landshold primært tabte til sig selv i VM-kampen mod Norge.
Sport - 08. december 2019 kl. 15:23
Da først fejlene begyndte at indfinde sig, satte de sig i spillernes hoveder, og derfor satte de danske håndboldkvinder en stor føring over styr og tabte mod Norge ved VM søndag eftermiddag.
En dybt skuffet landstræner Klavs Bruun Jørgensen erklærer, at hans hold langt hen ad vejen selv var skyld i nedturen. Danmark førte 5-0 efter fem minutter, men formåede ikke at fastholde initiativet.
Læs også: Serbien slår Tyskland og lægger stort pres på Danmark
- Det virker, som om at når vi laver en enkelt fejl, som man jo gør i en håndboldkamp, så lægger man en sten i rygsækken. Jo flere fejl, du laver, jo tungere bliver rygsækken, og så er det svært at spille håndbold.
- Jeg synes ikke, Norge kom med noget, vi ikke var forberedt på. Vi tabte kampen heroppe. Det er noget, vi slås med, siger Klavs Bruun Jørgensen og peger med en strakt finger på sit hoved.
Landstræneren begræder også, at hans mandskab slet ikke fik nok ud af fire norske udvisninger undervejs.
- En ting er, at vi godt ved, at Norge har et godt forsvar og en dygtig målmand. Men når vi så har overtalssituationer, skal vi være bedre til at udnytte dem.
- Jeg synes faktisk, at det har været en kvalitet hos os, at vi har været gode i overtal, men det var vi bestemt ikke i dag (søndag, red.). Det blev afgørende, når vi tabte med tre mål, lyder det fra landstræneren.
Nederlag til Sydkorea og Holland tidligere på dagen betød ellers, at Danmark kunne spille sig i semifinalen med tre sejre i mellemrunden. Nu virker dansk deltagelse i medaljekampene urealistisk.
- Alt flaskede sig for os. Derfor gør det ekstra ondt, at vi har skudt os selv i foden, siger Klavs Bruun Jørgensen.